《多丽 题叶渔庄》
清代·赵芬

荡胸襟，鲈乡风景幽深。记当时、三高游衍，踪迹尚许重寻。

篾蓬欹、捞虾雪渚，萍茵碎放鸭烟浔。脱略簪裙，芟除丝竹，四围山水足清音。

看远近、送青浮碧，不许软红侵。萧闲意、半归画本，半入诗心。

爱吾庐、剪荷葺芰，门前垂柳阴阴。岸花飞、香黏屐齿，溪云抱凉冱蓑针。

伴约鸥凫，儿呼鱼鹧，霜鳞烂煮佐芳斟。想玉涧、石林书就，万事付高吟。

敲铜斗、唱渔歌子，惊起沙禽。

作者简介：赵芬，字仪姞，一字子逸，号次鸿，晚号善约老人，上海人。户部侍郎赵秉冲女，批验大使乌程汪延泽继室，日桢母。工诗词，有《滤月轩集》。